Werdige grote mit meringe aller vruntschop. Wetet, leven heren und vrundes, dat ik ju sende mines heren des koninges bref, de is gescreven an de gemenen stede in Liflande; de latet lesen vor der gemenheit und gemenen kopmanne, und wan gi ene gelesen hebben, so dot wol und sendet ene vordan an de anderen stede in Liflande; und wor de bref nicht hen komen mach, dar sendet jo des breves ene utscrift, so dat de kopman gewarnet werde; dat is mines heren des koninges begere und wille. Anders nicht danne God beware ju gesunt. Gescreven to Rasaborch in den achten dagen der hilgen drier koninge. Janeke Hennepmoes. Adress: Den erbaren heren borgermesteren und ratluden to Revel, detur.